text: AC Horsens forlænger med Jeppe Mehl
  11 juni 2016 kl. 13.58
  29-årige Jeppe Mehl tager to sæsoner mere hos AC Horsens, der netop er rykket op i Superligaen.
  AC Horsens har forlænget den eksisterende aftale med Jeppe Mehl, så samarbejdet nu fortsætter frem til sommeren 2018. Det skriver klubben på sin hjemmeside.
  Jeppe Mehl skiftede fra Esbjerg fB til AC Horsens for godt fem år siden, og han har siden udviklet sig til at være en vigtig spiller for ”de gule”.
  Manager Bo Henriksen er rigtig glad for, at han også fremover skal arbejde sammen med den løbestærke kantspiller.
  - Vi er meget glade for, at Jeppe Mehl har forlænget sin kontrakt med to år, for han er en kulturbærer og en af dem, der har været med hele vejen, da det også hed Europa League og en slutplacering som nummer fire i Superligaen, fortæller Bo Henriksen.
  Jeppe Mehl er også selv glad for kontraktforlængelsen, der giver ham yderligere to sæsoner i den gule trøje.
  - Vi har gang i et sindssygt spændende projekt, og det er helt klart et projekt, jeg gerne vil være med til at videreføre. Nu er vi tilbage i det fine selskab, og det spiller også ind, men det betyder ligeså meget, at jeg godt kan lide holdet, omgivelserne og selve klubben – det hele spiller bare, lyder det fra Jeppe Mehl.
  